Siti Elizad

Kehidupan awal

Siti Elizad, lebih mesra dengan panggilan Ejad dilahirkan pada 25 Mei 1984 di Kuala Lumpur dan merupakan anak bongsu daripada lima beradik kepada pasangan Mohd Sharifuddin Baharuddin (lahir 1944/1949) dan Nazariah Mohd Salleh (1951-2013), beliau merupakan anak perempuan tunggal dalam keluarganya dan juga berkelulusan Sijil Pelajaran Malaysia (SPM).

Kerjaya

Beliau memulakan kerjaya lakonan pada 1994 ketika berusia 10 tahun sebagai pelakon kanak-kanak di TV Pendidikan, stesen televisyen pendidikan milik Bahagian Teknologi Pendidikan, Kementerian Pendidikan Malaysia. Bagaimanapun, beliau meninggalkan bidang lakonan kerana mahu memberi tumpuan kepada pelajarannya.
Pada tahun 1998, pada usia 14 tahun, beliau pernah menyertai pertandingan Asia Bagus di Singapura. Tidak terhenti di situ, beliau juga turut mencuba nasib dengan menghadiri uji bakat rancangan One In A Million musim ketiga yang bersiaran pada 2008.
Siti Elizad kembali aktif pada 2004 apabila beliau membintangi filem sulungnya, Berlari Ke Langit arahan Bade Hj. Azmi, lakonan Rosyam Nor, Fasha Sandha dan Hasnul Rahmat, dalam filem ini, beliau memegang watak sebagai Zulhijjah. Seterusnya, pada 2005, beliau membintangi dua filem — Gangster arahan Bade Hj. Azmi dan Rock arahan Mamat Khalid.
Beliau kemudian berehat dari bidang hiburan selama tujuh tahun dari tahun 2006 sehingga 2013 kerana menjaga ibu Allahyarhamah Nazariah Mohd Salleh yang kurang sihat, sehinggalah ibunya meninggal dunia, sebelum kembali aktif.
Beliau bersama Ungku Ismail Aziz muncul dalam supertelefilem Travelling Beruang yang turut mencetuskan kempen kesedaran kanser dengan nama sama, yang mana setiap dana yang dikumpul disalurkan ke Majlis Kanser Nasional (MAKNA).
Kejayaan beliau hadir pada 2015 ialah menerusi watak utama lakonannya sebagai Kyra Lydia dalam drama Slot Akasia TV3, Teman Lelaki Upahan yang kembali menggandingkan beliau bersama Ungku Ismail Aziz. Selepas Teman Lelaki Upahan, beliau muncul dalam dua lagi siri drama lakonannya, Dia Isteri Luar Biasa dan Aku Pilih Kamu serta filem Coverina bersama Pekin Ibrahim. Elizad sekali lagi bergandingan bersama Ungku Ismail dalam telefilem Jubah Untuk Airin yang mengisi slot drama Panggung Seri pada 16 Julai, jam 9.30 malam di TV1. Dalam telefilem arahan Mohd Al-Bakari Harith terbitan Ardwerk Production Sdn Bhd ini berkisarkan tentang konflik dan kekeliruan yang melanda Airin dalam mengharungi kehidupan yang turut dibintangi oleh Uqasha Senrose, Ammar Titan dan Mubarak Majid.
Beliau juga berbakat dalam bidang muzik apabila menyertai rancangan realiti TV Gempak Superstar yang bersiaran di Astro Ria. Beliau dinobatkan sebagai juara sekaligus menerima wang tunai RM100,000 beserta trofi sumbangan Astro. Ibunya sendiri, Allahyarhamah Nazariah, ketika hayatnya pernah menyatakan impian beliau untuk melihat Elizad mencipta nama dalam bidang seni suara.
Pada tahun 2016, beliau muncul dalam drama Lambaian Ramadan bersempena bulan Ramadan, seterusnya berlakon bersama Amar Baharin dalam siri drama Si Kolot Suamiku di Astro Ria. Dalam drama yang diadaptasi daripada novel dengan judul sama karya Fazlyn Ridz, Elizad memegang watak sebagai Tengku Nur Edrina, seorang anak yang degil dan menpunyai ego yang tinggi kerana ayahnya berketurunan raja dan emaknya dilahirkan di kalangan bangsawan. Bagaimanapun, lakonan mesra antara Elizad dan Amar didalam drama itu telah mengundang rasa kurang senang sesetengah penonton kerana status Elizad sebagai isteri orang.

Kehidupan peribadi

Ibu bapa Elizad mengalami masalah kesihatan. Bapanya, Mohd Sharifuddin Baharuddin menghidap penyakit mata, manakala ibunya, Nazariah Mohd Salleh pula menghidap penyakit Parkinson dan meninggal dunia pada Januari 2013.
Beliau berkahwin dengan Shamsul Baharin Rahman pada 11 Januari 2015 dengan sekali lafaz. Majlis perkahwinan mereka berlangsung secara tertutup dengan dihadiri ahli keluarga terdekat sahaja.